Politiet vil mødes med borgerne | Indland | fyens.dk
Politiet vil mødes med borgerne
Borgermøder skal give klart billede af politiets dækning i lokalområderne
Borgerne i de fynske kommuner skal have et klart billede af, hvordan Fyns Politi er organiseret i netop deres område.
Derfor lægger en arbejdsgruppe ved Fyns Politi nu op til, at der skal holdes borgermøder i de fynske kommuner, hvor politidirektør Poul Bjørnholdt Løhde og lokalpolitiet skal møde de lokale indbyggerne.
- Borgerne skal have et retvisende billede af politidækningen i deres lokale område, men de skal også høre om det samarbejde, der ellers foregår mellem Fyns Politi og kommunerne, fortæller Truels Schultz fra ledelsessekretariatet hos Fyns Politi.
Det har længe været meningen, at kredsrådene på deres ordinære møde skulle foreslås at holde borgermøder, men på grund af den seneste tids debat - ikke mindst i pressen - om organiseringen af beredskabet ved Fyns Politi er det forslag nu blevet fremskyndet.
Det er derfor endnu ikke besluttet, hvornår borgermøderne skal holdes, da forslaget først skal godkendes på et ekstraordinært møde mellem Fyns Politi og kredsrådet i Fyns Politikreds.